b'\n_START_ARTICLE_\nPlynteria\n_START_SECTION_\nHistoria\n_START_PARAGRAPH_\nPlynteria oli puhdistus- ja sovitusjuhla Athenen lepytt\xc3\xa4miseksi ennen sadonkorjuun alkua. Sen nimi viittaa pesemiseen. Juhlassa jumalatarta kunnioitettiin pesem\xc3\xa4ll\xc3\xa4 Erekhtheionissa pidetty Athene Poliaan muinainen puinen kulttikuva sek\xc3\xa4 sen vaatteet. Perinteess\xc3\xa4 juhla kytkettiin Aglauroksen kuolemaan. T\xc3\xa4m\xc3\xa4n katsottiin el\xc3\xa4ess\xc3\xa4\xc3\xa4n palvelleen jumalatarta samalla tavalla. Seremonia suoritettiin viel\xc3\xa4 ainakin 400-luvulla eaa. senkin j\xc3\xa4lkeen, kun Athenen arvokkaimmaksi kultikuvaksi kaupungissa oli tullut Feidiaan veist\xc3\xa4m\xc3\xa4, Parthenonissa sijainnut Athene Parthenos._NEWLINE_Samanlainen seremonia tunnetaan muun muassa Parokselta, jossa juhlalla oli my\xc3\xb6s sama nimi, sek\xc3\xa4 Argoksesta. Roomassa tunnettin samankaltainen seremonia nimelt\xc3\xa4 Megalesia.\n_START_SECTION_\nOhjelma\n_START_PARAGRAPH_\nJuhlan aluksi Erekhtheion suljettiin k\xc3\xb6ydell\xc3\xa4, jotta kukaan ei olisi astunut sis\xc3\xa4\xc3\xa4n luvatta kesken toimitusten. T\xc3\xa4m\xc3\xa4n j\xc3\xa4lkeen seremoniaa perinteisesti johtaneet Praksiergidai-sukukunnan naiset riisuivat Athene Poliaan kulttikuvalta kyp\xc3\xa4r\xc3\xa4n ja keih\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen kaksi naista (\xce\xbb\xce\xbf\xcf\x85\xcf\x84\xcf\x81\xce\xaf\xce\xb4\xce\xb5\xcf\x82, l\xc5\xabtrides tai \xcf\x80\xce\xbb\xcf\x85\xce\xbd\xcf\x84\xcf\x81\xce\xaf\xce\xb4\xce\xb5\xcf\x82, plyntrides), joiden teht\xc3\xa4v\xc3\xa4n\xc3\xa4 oli vuorollaan kulttikuvan ja/tai sen peploksen peseminen, riisuivat vaatteen kuvapatsaan ylt\xc3\xa4. Patsaan ja vaatteiden pesupaikasta on antiikin l\xc3\xa4hteiss\xc3\xa4 kolme eri tietoa: joidenkin mukaan se tapahtui Erekhtheionissa, joidenkin mukaan Kallirrhoen l\xc3\xa4hteess\xc3\xa4 ja joidenkin mukaan meress\xc3\xa4 Faleronissa, jonne patsas vietiin kulkueessa._NEWLINE_Kulkueesta on s\xc3\xa4ilynyt enemm\xc3\xa4nkin tietoa, joten se on kaikkein todenn\xc3\xa4k\xc3\xb6isin vaihtoehto ainakin jossakin vaiheessa historiaa. Suolavett\xc3\xa4 pidettiin muutoinkin parhaana puhdistautumiseen, ja sit\xc3\xa4 k\xc3\xa4ytettiin my\xc3\xb6s muun muassa Eleusiin mysteereiss\xc3\xa4. Kulttikuva ja sen vaatteet vietiin merenrannalle vaunuissa. Kulkueessa kulki my\xc3\xb6s pappeja ja papittaria sek\xc3\xa4 efebej\xc3\xa4 ja muuta kansaa. Kulttikuva tuotiin takaisin kaupunkiin illalla soihdunvalossa. Kulkueessa kannettiin my\xc3\xb6s muun muassa viikunoita. Temppeliss\xc3\xa4 kulttikuvalle puettiin sen puhdas peplos. Patsaan jalustan pesi erillinen katan\xc4\x93pt\xc4\x93s (\xce\xba\xce\xb1\xcf\x84\xce\xb1\xce\xbd\xce\xae\xcf\x80\xcf\x84\xce\xb7\xcf\x82)._NEWLINE_Plynteria-p\xc3\xa4iv\xc3\xa4\xc3\xa4 pidettiin yhten\xc3\xa4 ep\xc3\xa4onnen p\xc3\xa4ivist\xc3\xa4 (\xe1\xbc\xa1\xce\xbc\xce\xad\xcf\x81\xce\xb1\xce\xb9 \xe1\xbc\x80\xcf\x80\xce\xbf\xcf\x86\xcf\x81\xce\xac\xce\xb4\xce\xb5\xcf\x82, h\xc4\x93merai apofrades, lat. dies nefasti), jolloin ei haluttu k\xc3\xa4yd\xc3\xa4 oikeutta tai tehd\xc3\xa4 kauppoja, sill\xc3\xa4 kaupunki oli silloin vailla suojelijajumalatartaan. Plynteria-juhlan edelt\xc3\xa4v\xc3\xa4n\xc3\xa4 p\xc3\xa4iv\xc3\xa4n\xc3\xa4 oli siihen l\xc3\xa4heisesti liittynyt Kallynteria-juhla.'